**UPUTE ZA OBLIKOVANJE DOKTORSKE DISERTACIJE**

1. **Uvod**

Upute za izradbu i oblikovanje doktorske disertacije u (daljnjem tekstu: Upute) sadrže osnovne elemente za izradbu i oblikovanje doktorske disertacije na poslijediplomskome doktorskom studiju *Jezici i kulture u kontaktu.*

1. **Struktura doktorske disertacije**

Doktorska disertacije piše se na hrvatskome jeziku ili na nekome od jezika koji se studiraju na poslijediplomskom doktorskom studiju.

Naslov, sažetak i ključne riječi doktorske disertacije moraju biti napisani na hrvatskom i na jednome od svjetskih jezika.

Doktorska disertacija u pravilu sadrži:

1. stranice s podatcima o mentoru/komentoru
2. zahvale, posvete (neobvezno)
3. sažetak na hrvatskome i jednome od svjetskih jezika
4. prošireni sažetak na hrvatskome jeziku ako je rad pisan na stranome jeziku
5. ključne riječi na hrvatskom i jednome od svjetskih jezika
6. sadržaj prema poglavljima/potpoglavljima
7. uvod
8. središnji tekst s izlaganjem tematike
9. zaključak
10. popis literature
11. prilozi (neobvezno)
12. životopis autora

**Stranice s podatcima o mentoru/komentoru -** navodi se ime i prezime, znanstveno ili znanstveno-nastavno zvanje i institucija u kojoj je zaposlen.

**Sažetak -** treba biti napisan na jednoj kartici teksta (oko 1800 znakova s razmacima) i predstavlja skraćeni sadržaj doktorske disertacije odnosno bitna obilježja doktorske disertacije i omogućuje razumijevanje cilja doktorske disertacije, metode istraživanja, rezultate istraživanja i autorove zaključke.

**Prošireni sažetak** na hrvatskome jeziku ako je rad pisan na stranome jeziku.

Ako je rad pisan na stranom jeziku, autor je obvezan priložiti prošireni sažetak na hrvatskom jeziku i sadrži ciljeve, postupke, rezultate i zaključke istraživanja (najviše dvije stranice teksta).

**Ključne riječi -** navode se na hrvatskom i onome jeziku na kojemu je rad napisan u jednom nizu od 5 do 7 ključnih riječi i odvajaju se točkom i zarezom (;).

**Sadržaj -** navodi se pregled poglavlja i potpoglavlja doktorske disertacije s brojevima stanica na kojima se poglavlje odnosno potpoglavlje započinje.

**Uvod** - početni dio doktorske disertacije koji sadrži problem i predmet istraživanja s hipotezom, svrhu i ciljeve istraživanja, kratak pregled dosadašnjih istraživanja, znanstvene metode, strukturu rada u skladu s odobrenim sinopsisom.

**Središnji tekst s izlaganjem tematike -** predstavlja najvažniji dio doktorske disertacije i čine ga dijelovi rada (poglavlja i potpoglavlja), svako poglavlje započinje na novoj stranici. Izlaganje tematike obuhvaća pregled dosadašnjih istraživanja, analitički dio rada koji obuhvaća problem i predmet istraživanja u kojem se dokazuje ili obara postavljena hipoteza. Doktorand u razradbi teme mora logično i znanstveno povezati relevantne spoznaje, informacije, stavove, činjenice, dokaze. Pri tome doktorand obvezno citira stavove i spoznaje drugih istraživača i citira korištenu literaturu.

**Zaključak** - predstavlja na sustavan, koncizan i jezgrovit način izloženu sintezu svih relevantnih spoznaja, informacija, stavova, znanstvenih činjenica, teorija i zakona koji su elaborirani u analitičkom dijelu doktorske disertacije, a kojima je dokazivana postavljena hipoteza.

**Popis literature -** poslije zaključka na kraju teksta doktorske disertacije navodi se popis korištene literature; navode se svi radovi koji su citirani u doktorskoj disertaciji, kao i radovi na koje se autor poziva prema standardnim pravilima za citiranje radova. U popisu ne smiju biti radovi koji nisu citirani niti radovi na koje se u radu ne upućuje.

**Prilozi -** uz tekst rada mogu biti ilustracije (tablice, grafikoni, dijagrami, kazala, slike, crteži, sheme i dr.) i trebaju imati odgovarajući naslov i numeriraju se rednim brojem kroz rad za svaku vrstu priloga posebno redoslijedom kojim se pojavljuju i u pravilu se nalaze odmah uz tekst kojim se opisuju. Naslovi slika, grafikona, dijagrama i sličnih priloga nalaze se uvijek ispod slika, grafikona i sl., naslovi tablica nalaze se uvijek iznad tablica.

Ako ilustracija nije izvorni doprinos autora, obvezno je navođenje izvora (ako je ilustracija već objavljena odnosno autora (ako ilustracija još nije objavljena) od kojega je preuzeta, izvor se navodi neposredno ispod ilustracije.

Ako je ilustracija reprodukcija umjetničkoga djela, navodi se autor (ako je poznat), naslov te ostali podatci relevantni za pojedine umjetničke vrste.

Iznimno se prilozi dodaju na kraju rada, ako se u radu koriste određeni prilozi (određeni propisi, detaljne analize, fotodokumentacija, anketni upitnik i sl.) i mogu se označavati slovima ili brojkama (PRILOG A ili PRILOG 1).

**Životopis autora -** treba biti kratak, napisan u trećem licu jednine **(oko 1800 znakova)**

**Posebne napomene**

Pri pisanju doktorske disertacije doktorandi moraju poštovati etička načela u znanosti i znanstvenu čestitost i odvojiti tuđi tekst, spoznaje i podatke od svoga teksta. U cilju osiguranja istinitosti podataka koje su prikupile druge osobe detaljno se dokumentiraju svi izvori podataka.

Rezultati znanstvenoga istraživanja i rada prikupljaju se i uređuju u skladu s etičkim standardima.

Neprihvatljivim se smatra svako izmišljanje podataka ili rezultata i fiktivno predstavljanje te njihovo bilježenje i objavljivanje.

Plagiranjem se smatra svako prepisivanje riječi i rezultata drugih autora i prikazivanje kao svojih. Preuzimanje ideja i zamisli također se smatra plagiranjem.

Krivotvorenjem se smatra zloupotreba rezultata istraživanja te mijenjanje i naknadna manipulacija izvornim podatcima i njihovo neutemeljeno ispuštanje iz analize.

1. **Oblikovanje doktorske disertacije**

Tekst doktorskoga rada treba biti pisan na standardnome hrvatskom jeziku ili na jeziku na kojem je odobrena izradba doktorskoga rada.

Tekst doktorskog rada priprema se u računalnom programu za oblikovanje teksta na standardnom formatu (papir veličine A4 (210 x 297 mm) sa slobodnim rubnicima od 3,5 cm za lijevi, 2,5 cm desni, gornji i donji rub stranice te u proredu 1,5 redak. Za ispis treba koristiti font (tip pisma) - Times New Roman s 12 tipografskih točka uz obvezatnu potporu svih hrvatskih znakova. Sve stranice trebaju biti numerirane, odnosno označene brojevima.

1. **Uvez i predaja doktorske disertacije**

Doktorand je obvezan predati uvezanu doktorsku disertaciju te elektroničku verziju Tajništvu u 7 primjeraka.

**Izgled korica**

Doktorska disertacija treba biti napisana na formatu A4, font Times New Roman, veličina 12 (osim naslova na korici i unutarnjoj stranici), prored 1,5. Margine trebaju biti: sve osim uvezne 2,5 cm, a uvezna 3,5 cm.

Rad treba imati sljedeći oblik:

Na koricama rada:

(Na vrhu stranice) Sveučilište u Mostaru

 Filozofski fakultet (font 18)

(U sredini) Ime i prezime kandidata (font 16)

**PUNI NASLOV RADA MASNIM SLOVIMA**

**U SREDINI STRANICE** (font 22)

Eventualni podnaslov - manjim slovima (font 18)

Doktorska disertacija (font 16)

(Pri dnu stranice) Mostar, godina

Na prvoj stranici rada ispisuje se tekst kao na koricama.

Na drugoj stranici: Mentor

 prof. dr. sc. Ivan Ivanović

Doktorska disertacija obranjena je (datum) u Mostaru pred povjerenstvom:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 1. prof. dr. sc. Ivan Ivanović

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 2. prof. dr. sc. Marko Marković

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 3. prof. dr. sc. Josip Josipović

Doktorska disertacija ne bi trebala imati manje od 150 kartica teksta koji obrađuje temu. U broj kartica teksta ne uračunava se literatura, kazalo imena i pojmova te prilozi (tablice, fotografije, ilustracije, ankete, dokumenti, grafikoni i dijagrami).